Vittorio Bersezio/Le miserie 'd monsú Travet/pàgina 39
Sena decima

Marianin e detti.

MARIANIN (voltà vers la porta da dov'a seurt) 'L pcit a s'è andurmisse.

GIACHËTTA Tanto mei...

MARIANIN Oh! chi c'a j'è... Monssú Giachëtta...

GIACHËTTA E Paolin, e monssú Barbarot.

MARIANIN A st'ora? Papà e maman a j son nen. Cosa c'a veulo?

GIACHËTTA J'ôma tante cose da combiné ansema...

MARIANIN C'a s'na vado, c'a s'na vado për carità!

PAOLIN Tota...

MARIANIN No, no, i veui sentí niente... Brigida, i mi stupisso ben d'ti. I t'chërdia 'na brava fia...

BRIGIDA Ma tota...

MARIANIN E d'tut sossí 'l tort a l'è to... I lo dio 'n ultima volta, sgnori. C'a seurto, s'd'no i vad a sareme ant mia stanssa.

PAOLIN Ah tota... C'a m'përdona e c'a chërda che mi i volía nen...

GIACHËTTA Sta' ciuto ti... Tota, c'a s'tranquilisa... A sa che mi i son 'n original, a l'è vera, ma i son peui 'n om com'a s'dev. Dunque a peul sté sicura che tut lon ch'i fass a l'è mach për assicuré so matrimoni con Paolin.

MARIANIN C'a senta, monssú Giachëtta. Mi i son 'na povra fia c'a l'ha mai vist niente dël mond... I seu nen esprim'me e a m'manco sempre le parole, ma con tuta mia timidità i son franca e quand c'a s'trata peui d'me onor 'l corage a m'ven. Sí, mi i sposria volonté sor Paolin...

PAOLIN Ah tota!...

GIACHËTTA Ambossla ti!

MARIANIN Ma dnanss d'ij me desiderii i buto ij me dover... Ora me dover a l'è d'nen ricevje stasseira e mi j'eu già scotaje fina trop.

BRIGIDA (Guardôma! Coma c'a parla fiera côla mistà!)

BARBAROT Bosaron! A l'è 'na famosa fia coma s'dev.

PAOLIN O tota, mi...

GIACHËTTA Ciuto.

PAOLIN (A m'lassa mai parlé quand ch'i veui, e quand ch'i seu nen cosa dí a veul sempre ch'i parla).

GIACHËTTA Tota, mi j'avia già molta stima e motoben d'simpatia për chila, ma adess j'eu aquistane 'l dopi... e se prima i tnisia a sto matrimoni pi për puntilio che për autr, adess i j teno përchè ch'i son sicur che chila a l'è la fomna c'a j conven a me Paolin. J'era vnú sí con un proget, ma për nen contrariela i j rinonssio e i m'na vad. Ven Paolin, andôma.

BARBAROT Sí andôma.

BRIGIDA (Oh che sëcada!)

BARBAROT (Mi i torno da sí des minute).

PAOLIN Cerea tota... I la prego d'chërde... C'a s'persuada... J'assicuro... (Pi nen savend coma gavessne) Felice notte. (A s'sent 'l rumor d'na saradura).

BRIGIDA Ciuto.

GIACHËTTA Cosa?

BRIGIDA J'eu senti a buté 'na ciav ant l'uss.

MARIANIN Oh! mi povra mi, a l'è papà.

BRIGIDA A peulo nen deurve përchè a j'è 'l croch ('na gran ciochinada).

PAOLIN Dova fichesse? Cosa fé?

BARBAROT Bosaron! Sta sí a j'andasia nen.

BRIGIDA C'a s'stërmo, c'a s'stërmo, mi i j fas peui seurtí dop.

PAOLIN Dova? Dova? (a cor për la sena).

MARIANIN Oimi! ch'i son 'na fia persa (a torno suné pi fort).

GIACHËTTA Andé a durví subit s'd'no a l'è pes. Voi j'eve abastanssa facia franca da gavevne. Paolin, ven, noiaitri i s'ficôma sí.

MARIANIN No, nen lí, a l'è mia stanssa.

GIACHËTTA (a possa Paolin) A j fa gnente.

PAOLIN La stanssa d'la tota!

GIACHËTTA Va' drinta, farfo.

MARIANIN I veui nen, i veui nen.

GIACHËTTA A bsogna ben (a manda drinta Paolin e peui a va chiel. 'N'autra ciochinada).

BRIGIDA Là, a bsogna ch'i j fassa pi nen spëté.

MARIANIN Oh! mi i scapo d'd'là (a va ant la stanssa d'Madama).

BRIGIDA Contrabulari! E sta roba s'la taula? Monssú, c'a pia 'l patè e le bôte e c'a scapa an cusina (via con un ciair).

BARBAROT (a eseguiss, ma quand c'a l'è a l'us d'cusina a s'ferma) Bosaron! A l'è tut scur, e mi ch'i son nen pratich i dagh ancora quaich crep... A l'è mei ch'i m'pia 'l ciair (a torna 'ndaré).

TRAVET (da 'ndrinta) Ah finalment! J'eri andurmia?

BARBAROT A son già sí... J'eu pa pi temp a filé. Ficômse sí sota (a buta 'l patè s'la taula e a s'sterma sota con le doi bôte).

Leteratura piemontèisa
Vittorio Bersezio
Le miserie 'd monsú Travet